T. Cabaj, poslanec: (2006-04-19):
Výbor Národnej rady Slovenskej republiky pre verejnú správu ako gestorský výbor podáva Národnej rade Slovenskej republiky v súlade s § 90 ods. 2 zákona č. 350/1996 Z. z. o rokovacom poriadku Národnej rady v znení neskorších predpisov túto spoločnú správu o prerokovaní uvedeného zákona. V prvej časti sa konštatuje, že ho prerokoval ústavnoprávny výbor a Výbor Národnej rady pre verejnú správu v súlade s rozhodnutím predsedu Národnej rady č. 1608 zo 6. apríla. Gestorský výbor nedostal do začatia rokovania o zákone stanoviská poslancov Národnej rady v zmysle § 75 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady v znení neskorších predpisov. Z rozhodnutia prezidenta Slovenskej republiky z 5. apríla 2006 č. 1729 – 2006 - BA o vrátení zákona zo 16. marca 2006, ktorým sa mení a dopĺňa zákon Slovenskej národnej rady č. 369/1990 Zb. o obecnom zriadení v znení neskorších predpisov vrátený prezidentom Slovenskej republiky na opätovné prerokovanie Národnou radou Slovenskej republiky, tlač 1569, vyplýva, po prvé, prezident republiky navrhuje, aby Národná rada Slovenskej republiky pri opätovnom prerokovaní zákona neprijala ako celok tento zákon, čo odôvodňuje v časti 2 svojho rozhodnutia. Po druhé, v prípade, že Národná rada Slovenskej republiky opätovne schváli zákon, prezident republiky navrhuje zmenu účinnosti, a to v článku 2 sa vkladá za slová: „1. mája 2006“ doteraz navrhnutý termín účinnosti nahrádza sa slovami: „1. januára 2007“, okrem článku 1, prvého bodu § 2 ods. 9, ktorý nadobúda účinnosť dňom zrušenia vojenského obvodu Javorina. Ďalej, ústavnoprávny výbor neprijal uznesenie, keďže návrh uznesenia nezískal podporu potrebnej nadpolovičnej väčšiny všetkých poslancov v zmysle zákona o rokovacom poriadku. Ďalej vyplýva zo správy ústavnoprávneho, že za návrh uznesenia hlasovali 4 poslanci, nikto nehlasoval proti návrhu, 3 poslanci sa zdržali hlasovania, to znamená, že spolu bolo 7 poslancov prítomných. Výbor Národnej rady pre verejnú správu neprerokoval zákon zo 16. marca, ktorým sa mení a dopĺňa zákon Slovenskej národnej rady o obecnom zriadení vrátený prezidentom, tlač 1569, nakoľko výbor nebol uznášaniaschopný. Zase v zmysle príslušného § 52 ods. 2 zákona Národnej rady č. 350/1996 Z. z. o rokovacom poriadku v znení neskorších predpisov a článku 84 ods. 2 Ústavy Slovenskej republiky. Po štvrté, gestorský výbor pre verejnú správu k uvedenému zákonu v súlade s § 79 ods. 4 písm. c) zákona Národnej rady č. 350/1996 Z. z. o rokovacom poriadku v znení neskorších predpisov po opätovnom zvážení pripomienok prezidenta Slovenskej republiky odporúča Národnej rade Slovenskej republiky zákon zo 16. marca 2006, ktorým sa mení a dopĺňa zákon Slovenskej národnej rady č. 369/1990 Zb. o obecnom zriadení v znení neskorších predpisov vrátený prezidentom Slovenskej republiky na opätovné prerokovanie Národnou radou Slovenskej republiky neschváliť. Spoločná správa výborov Národnej rady Slovenskej republiky k uvedenému zákonu bola schválená uznesením Výboru Národnej rady Slovenskej republiky pre verejnú správu, tento bol gestorský pod č. 387 z 19. apríla 2006, ktorým som bol určený za spoločného spravodajcu. Výbor zároveň poveril predniesť spoločnú správu na schôdzi Národnej rady Slovenskej republiky a takisto výbor prijal aj návrh, aby sa pokračovalo ihneď v treťom čítaní, aj keď pre poriadok musím povedať, že toto nebolo treba prijať, pretože je to zákon vrátený prezidentom a ten automaticky sa prerokuje v druhom a treťom čítaní. Pán predsedajúci, skončil som so spoločnou správou.